Katrine Robsøe (RV), 2025-03-25:
Tak for det, og tak til Konservative for, at vi jo lige får lov til at diskutere en god gammel kending, nemlig aftalen om kviklån og alle de dele, der var i den.
Lad mig bare slå fast, at jeg faktisk er rigtig glad for den kviklånsaftale, vi lavede.
Jeg ved godt, at der er partier, der ikke ønskede at være med i den, men jeg er egentlig glad for, at vi fik lavet en aftale, som jeg synes kom hele vejen rundt og tog et livtag med nogle af de lånemuligheder, der fandtes, og den meget aggressive markedsføring, som blev ført af nogle af de her låneudbydere for at ramme nogle mennesker, når de sad og var allersvagest og var allermest påvirkelige over for at tage nogle meget, meget dyre og uhensigtsmæssige lån.
Jeg anerkender også fuldt ud, at Konservative ikke ønsker at ændre ved f.eks. ÅOP-loftet.
Tak for det.
Det er nemlig en ting, jeg er rigtig glad for at vi har, fordi den faktisk meget effektivt sørger for, at man ikke bare udnytter en masse mennesker, der ikke kan komme ud af deres gæld.
Men jeg er også nødt til at sige, at jeg altså heller ikke bare er med på, at vi lige laver alle mulige huller i den markedsføringsrestriktion, som vi har lavet her.
Jeg synes faktisk, at det er fornuftigt, at vi har den her ramme.
Når det så er sagt, vil jeg sige, at hvis vi kan vende den rundt, er det i hvert fald også noget, vi i Radikale Venstre meget gerne ser.
Lad os sige, at vi rent faktisk kunne sørge for, at det var spiludbyderen, der skulle sørge for at finde ud af, om der var bankreklamer, i stedet for at det var banken, der skulle finde ud af, om der var spilreklamer.
Nu kan jeg bare fortælle, at jeg også sad som erhvervsordfører, da det her blev forhandlet i Erhvervsministeriet tilbage i 2020.
Eller var det måske i 2019, at vi fandt ud af det?
Det var i hvert fald for længe siden.
Der lavede vi jo den her løsning, fordi vi lige præcis ikke kunne finde løsningen om, at det var spiludbyderen, der skulle sikre sig imod bankreklamer.
Jeg er ikke villig til at lade hele markedsføringsrestriktionen falde på, at ikke vi lige kan få det vendt om.
Men jeg vil rigtig gerne sørge for, at ministeren ved, at vi i hvert fald også fra radikal side bakker op om at få det vendt om.
Det vil vi stadig gerne.
Jeg synes måske – hvis jeg skal være ærlig – at vi er ved at være et sted nu, hvor den ikke kan smides mere frem og tilbage mellem skatteministeren og erhvervsministeren.
Nu er vi ved at være der, hvor regeringen må sige, at man ikke ønsker at lave det her, eller også skal vi til at få kigget på det.
I hvert fald vil jeg gerne have en forklaring på, hvorfor man dengang sagde, at det ikke var noget, vi kunne gøre lige så hurtigt, og at det skulle gøres i et andet ministerie, og at det var derfor, at man holdt det derovre.
Hvorfor vi ikke skal få det rykket rundt nu, synes jeg altså at vi skal få set på.
Jeg tror egentlig, at jeg kan høre, at det er der rigtig mange der gerne vil, så det kunne da være fedt, hvis vi kunne udvide kredsen af folk, der rent faktisk gerne vil være med til at sørge for, at der ikke er spil- og bankreklamer lige op og ned ad hinanden, så man bliver fristet unødigt, hvis man er disponeret for at udvikle ludomani.
Tak for ordet.